Goeie dag, Ek het die Canon EOS 1200D, ek is totaal nuut en sal graag bietjie inligting wil he oor bv: is dit n goeie kamera vir fotografie…
Uit die aard van die saak is enige DSLR kamera 'n "goeie" kamera vir fotografie. Jou model is egter 'n beginner model, en het nie al die "bells & whistles" wat die duurder modelle het nie.
Daar is ook 'n saak om te stel vir Canon kameras teenoor Nikon kameras, en ek kan met redelike sekerheid met jou deel dat jy die moeiliker roete gekies het. Canon maak wonderlike kameras, maar my persoonlike ervaring is dat Nikon kameras se fotos minder post-processing nodig het. Dit is egter nie 'n konkrete negatief nie, want hoe minder jou kamera namens jou doen, hoe meer beheer het jy oor die endresultate.
Soos wat jy jou kamera leer ken moet jy ook jouself en jou styl ontwikkel, sodat jy beter kan verstaan watter tipe en watter gehalte lense jy gaan benodig. Lense is duur, so vat jou tyd, kies die regtes.
Daar is hordes fotografie boeke oor styl, samestelling ens. Vir nou sal ek aanbeveel jy gaan soek na 'n boek oor fotografie as 'n algehele bespreking. Leer die veld ken, leer jou kamera ken, leer jou lense ken, en leer jouself ken. Dan kan ons weer gesels.
Ek weet nie of jy ook die kit lens nl die 18-55mm saam gekry het nie, maar dit is eerder die item wat jy die vinnigste later sal ontgroei.